作者:元稹
標題:蟲豸詩：巴蛇
內容:巴蛇千種毒，其最鼻褰蛇。掉舌翻紅焰，盤身蹙白花。噴人豎毛髮，飲浪沸泥沙。欲學叔敖瘞，其如多似麻。越嶺南濱海，武都西隱戎。雄黃假名石，鷣鳥遠難籠。詎有隳腸計，應無破腦功。巴山晝昏黑，妖霧毒濛濛。漢帝斬蛇劍，晉時燒上天。自茲繁巨蟒，往往壽千年。白晝遮長道，青溪蒸毒煙。戰龍蒼海外，平地血浮船。